DEĊIŻJONI TAL-KUMMISSJONI
tal-11 ta’ Marzu 2009
li tikkonċerna derogi minn ċerti dispożizzjonijiet tar-Regolament (KE) Nru 177/2008 tal-Parlament Ewropew u tal-Kunsill li jistabbilixxi qafas komuni għar-reġistri tan-negozju għal finijiet statistiċi
(notifikata taħt id-dokument numru C(2009) 1568)
(It-testi bid-Daniż, bl-Olandiż, bl-Ingliż, bl-Estonjan, bil-Franċiż, bil-Ġermaniż, bil-Grieg, bil-Latvjan, bil-Litwan, bil-Malti, bil-Pollakk, u bis-Slovakk biss huma awtentiċi)
(Test b’relevanza għaż-ŻEE)
(2009/252/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 177/2008 (1) tal-Parlament Ewropew u tal-Kunsill tal-20 ta’ Frar 2008 li jistabbilixxi qafas komuni għar-reġistri kummerċjali għall-finijiet tal-istatistika u li jħassar ir-Regolament tal-Kunsill (KEE) Nru 2186/93, u b’mod partikolari l-Artikolu 14 tiegħu,
Wara li kkunsidrat it-talbiet magħmula mir-Renju tal-Belġju, ir-Renju tad-Danimarka, ir-Repubblika Federali tal-Ġermanja, ir-Repubblika tal-Estonja, l-Irlanda, ir-Repubblika Ellenika, ir-Repubblika Franċiża, ir-Repubblika tal-Latvja, ir-Repubblika tal-Litwanja, il-Gran Dukat tal-Lussemburgu, ir-Repubblika ta’ Malta, ir-Renju tal-Olanda, ir-Repubblika tal-Awstrija, ir-Repubblika tal-Polonja u r-Repubblika tas-Slovakkja,
Billi:
(1)
Ir-Regolament (KE) Nru 177/2008 stabbilixxa qafas komuni ġdid għar-reġistri kummerċjali esklussivament għall-finijiet tal-istatistika sabiex jinżamm qafas armonizzat għall-iżvilupp ta’ reġistri kummerċjali.
(2)
L-Artikolu 14 tar-Regolament (KE) Nru 177/2008 jipprovdi li meta r-reġistri tal-kummerċ jeħtieġu adattament ewlieni, il-Kummissjoni tista’ tikkonċedi deroga fuq talba tal-Istat Membru għal perjodu tranżitorju li ma għandux ikun itwal mill-25 ta’ Marzu 2010. Għall-agrikoltura, forestrija u sajd, għall-amministrazzjoni pubblika u għad-difiża, u għas-sigurtà soċjali obbligatorja, u għall-karatteristiċi addizzjonali relatati ma’ gruppi ta’ intrapriża, il-Kummissjoni tista’ tagħti deroga fuq talba ta’ Stat Membru għal perjodu tranżitorju li ma għandux ikun itwal mill-25 ta’ Marzu 2013.
(3)
Xi Stati Membri talbu biex dawk id-derogi jingħataw.
(4)
Jidher li huwa ġġustifikat li dawn id-derogi jingħataw, billi t-talbiet tal-Istati Membri huma msejsa fuq ħtieġa leġittima biex jadattaw aktar is-sistemi tagħhom ta’ statistika nazzjonali.
ADOTTAT DIN ID-DEĊIŻJONI:
Artikolu 1
Id-derogi huma hawnhekk mogħtija lill-Istati Membri mniżżla fl-Anness, skont il-kundizzjonijiet u soġġetti għall-limiti stipulati fih, sabiex jippermettu lil dawk l-Istati Membri biex iġibu s-sistemi nazzjonali tal-istatistika rispettivi f’konformità mar-Regolament (KE) Nru 177/2008.
Artikolu 2
Din id-deċiżjoni hija indirizzata lir-Renju tal-Belġju, ir-Renju tad-Danimarka, ir-Repubblika Federali tal-Ġermanja, ir-Repubblika tal-Estonja, l-Irlanda, ir-Repubblika Ellenika, ir-Repubblika Franċiża, ir-Repubblika tal-Latvja, ir-Repubblika tal-Litwanja, il-Gran Dukat tal-Lussemburgu, ir-Repubblika ta’ Malta, ir-Renju tal-Olanda, ir-Repubblika tal-Awstrija, ir-Repubblika tal-Polonja u r-Repubblika tas-Slovakkja.
Magħmula fi Brussell, 11 ta’ Marzu 2009.